સુપ્રીમ કોર્ટમાં બલકે, ભારતીય ન્યાયતંત્રમાં બધું સમું-સુતરું ચાલતું નથી, એ એક વાસ્તવિકતા છે. ભારતની સુપ્રીમ કોર્ટ એક તંદુરસ્ત પ્રણાલિ, પરંપરા, પ્રોસિજર, પ્રોટોકોલ, નૈતિકતા અને નિષ્ઠાના મૂલ્યો જાળવીને ચાલે છે. ભારતની સુપ્રીમ કોર્ટનું કલ્ચર એક સમૃદ્ધ વારસા સમાન મનાતું હતું. અલબત્ત, સોનાની થાળીમાં લોઢાની મેખ હોય તેમ વર્ષ-૧૯૭૦ના અરસામાં ઈન્દિરા ગાંધીના જમાનામાં કમિટેડ જ્યુડિશ્યરી યાને કે કહ્યાગરા ન્યાયમૂર્તિઓનો અભિગમ અપનાવવાની શરૂઆત થઈ હતી. અલ્હાબાદ હાઈકોર્ટના જસ્ટિસ જગમોહનલાલ સિંહાએ ઈન્દિરા ગાંધી વિરુદ્ધ ચુકાદો આપ્યો હતો. એચ.આર.ખન્ના નામના સુપ્રીમ કોર્ટના સિનિયર જજને ઈન્દિરા ગાંધી વિરોધી હોવાથી ચીફ જસ્ટિસ બનાવાયા નહોતા. વર્ષ-૧૯૭૭માં કટોકટી લાદવાની ઈન્દિરા ગાંધીને ફરજ પડી, એનું મુખ્ય કારણ એ હતું કે ન્યાયતંત્ર ઈન્દિરા ગાંધીને ગાંઠતું નહોતું અને ઈન્દિરાજીને આ વાત મંજૂર નહોતી.